钦定古今图书集成/方舆汇编/职方典/第1125卷 > 《梦游黄鹤楼奉答凤山院长》王守仁
## 钦定古今图书集成/方舆汇编/职方典/第1125卷 > 《梦游黄鹤楼奉答凤山院长》王守仁

扁舟随地成淹泊，夜向矶头梦黄鹤。黄鹤之楼高入
云，下临风雨翔寥廓。长江东来开禹凿，巫峡天边一
丝络。春阴水阔洞庭野，斜日帆收汉阳阁。参差遥见
九疑峰，中有嶭嶪重华宫。苍梧云接黄陵雨，千年尚
觉精诚通。忽闻孤雁叫湖水，月明铁笛横天风。丹霞
闪映双玉童，醉拥白发非仙翁。仙翁呼我金闺彦，尔
骨癯然仙已半。胡为尚局风尘中，不屑刀圭生羽翰。
觉来枕簟失烟霞，江上清风人不见。故人仗钺镇湖
襄，几岁书来思会面。公馀登眺赋清词，醉墨频劳写
缃练。写情投报愧琼瑶，皓皓秋阳濯江汉。